**ФАО ташаббуси** **тавсияҳои ғизоӣ дар асоси системаҳои озуқаворӣ барои Тоҷикистонро оғоз менамояд**

***27 феврали соли 2025, Душанбе*** –– Созмони озуқаворӣ ва кишоварзии Созмони Милали Муттаҳид (ФАО) дар ҳамкорӣ бо Вазорати тандурустӣ ва ҳифзи иҷтимоии аҳолӣ ва Вазорати кишоварзии Ҷумҳурии Тоҷикистон лоиҳаи навро оид ба таҳияи тавсияҳои ғизоӣ дар асоси системаҳои озуқаворӣ – тавсияҳо бо дарназардошти хусусиятҳои маҳаллӣ ҷиҳати таъмини ғизои солим дар асоси системаҳои устувори озуқаворӣ дар Тоҷикистон оғоз намуд.

Лоиҳа бо семинари муқаддимавӣ дар сатҳи миллӣ дар мавзӯи «Роҳ ба сӯи тавсияҳои ғизоӣ дар асоси системаи ғизоӣ дар сатҳи миллӣ барои Тоҷикистон» оғоз ёфт. Семинар имкони хубро барои баланд бардоштани сатҳи огоҳӣ оид ба потенсиали тавсияҳои ғизоӣ дар асоси системаҳои озуқаворӣ ҷиҳати саҳм гузоштан ба Ҳадафҳои Рушди Тоҷикистон ва афзалиятҳои миллӣ, муаррифии методологияи нави ФАО марбут ба тавсияҳои ғизоӣ дар асоси системаҳои озуқаворӣ, баррасии таҷрибаи байналмилалӣ ва амалҳои зарурӣ бо мақсади пешбурди ташаббуси мазкур фароҳам овард.

Дар чорабинӣ намояндагони сохторҳои гуногуни давлатӣ, аз ҷумла вазорату идораҳо ва муассисаҳои масъул оид ба озуқаворӣ, ғизо, маориф ва пешбурди ғизои солим, инчунин шарикони рушд иштирок карданд. Дар баробари доираҳои илмӣ ва ҷомеаи шаҳрвандӣ коршиносони соҳаи кишоварзӣ, савдо, маркетинг, омор, варзиш ва ҷавонон, гендер ва ҳифзи иҷтимоӣ низ ширкат доштанд.

«Семинари имрӯза як марҳилаи муҳим барои Тоҷикистон дар пешрафти рушди чаҳорчӯби миллии ғизои солим дар асоси системаҳои устувори озуқаворӣ мебошад», - гуфт Агаси Арутюнян, и.в. Намояндаи ФАО дар Тоҷикистон. «Лоиҳа ба методологияи ФАО оид ба таҳияи дастурҳои ғизоӣ асос ёфтааст, ки дар он мо эътироф менамоем, ки пешбарии одатҳои ғизои солим аз доираи соҳаи тандурустӣ фарохтар аст: Ҳама иштирокчиени системаи озуқаворӣ ҷиҳати дастрас намудани имконот ба истеъмолкунандагон барои интихоби ғизои солим, ки ҳам барои одамон ва ҳам барои сайёра муфид мебошанд, масъул ҳастанд. Тавассути ҳамкории зич миёни бахшҳои гуногун мо метавонем сиёсатҳоеро таҳия намоем, ки на танҳо ғизоро беҳтар мегардонанд, балки тамоми системаи кишоварзиро дар Тоҷикистон таҳким мебахшанд».

Сарфи назар аз пешрафти назаррас дар рушди иҷтимоию иқтисодӣ дар ду даҳсолаи охир, Тоҷикистон дар ноил шудан ба ҳадафҳои рушд худ ва Ҳадафҳои Рушди Устувори Созмони Милали Муттаҳид (ҲРУ) ва ҳадафҳои глобалии дар самти ғизо бо мушкилот рӯбарӯ аст. Ноамнии ғизо мушкилии миёни як қатор қишрҳои аҳолӣ, инчунин камғизоӣ ҳам дар байни кӯдакон ва ҳам калонсолон нигаронкунанда боқӣ мемонад.

Ташаббуси мазкур як қисми лоиҳаи минтақавии ФАО " Тавсияҳои сиёсати бисёрсоҳавӣ барои ҳалли мушкилоти норасоии ғизоӣ аз нуқтаи назари системаи агроозуқаворӣ" мебошад, ки ҳадафи он суръат бахшидан ба пешрафт дар тағири системаҳои озуқаворӣ дар Осиёи Марказӣ, бо таваҷҷӯҳ ба рушди иқтидор ва таҳкими ҳамкорӣ дар соҳаи ғизо мебошад. Тавсияҳо дар ҷалби ҷонибҳои манфиатдор дар тамоми бахшҳо, аз қабили кишоварзӣ, тандурустӣ, тиҷорат ва муҳити зист, мусоидат ба амалҳои гуногунсоҳавӣ барои беҳбуди системаҳои озуқаворӣ ва ғизо дар Тоҷикистон нақши калидӣ хоҳад дошт.